text: Sâdeq Hedâyat
  
  publiceret: 2023-04-28 17:00:19+02:00
  Sâdeq Hedâyat er den mest indflydelsesrige prosaforfatter i Irans moderne litteraturhistorie.
  Hedâyat blev født ind i en rig overklassefamilie og blev uddannet i Europa. Hedâyats værk omfatter noveller, dramaer, satirer og meget betydningsfulde hybridroman Buf-i Kur (1937, dansk oversættelse af Verner Jul Andersen, Den blinde ugle, 1989). Novellerne har med deres ligefremme sprog og oftest stramt komponerede handling haft stor indflydelse på persisk prosalitteratur.
  Hedâyats forfatterskab er meget sammensat. Der findes spor af realisme, naturalisme, eksistentialisme og fatalisme. Men forfatterskabet bærer også præg af iransk kultur og tankeverden, og især i Hedâyats dramaer tager dette præg en vending mod en stærk nationalisme og glorificering af fortiden.
  Tonen i forfatterskabet er udpræget pessimistisk. Livstræthed, fremmedgjorthed og tilværelsens meningsløshed findes som grundvilkår i forfatterskabet, hvilket måske også inspirerede Hedâyat til at oversætte Kafka til persisk. Andre gennemgående træk i Hedâyats værker er et bittert angreb på islam og det religiøse hykleri samt en indlevet og solidarisk beskrivelse af samfundets svage og udstødte, mennesker såvel som dyr. Et ungdomsværk, "Fordelene ved vegetarisme" (1927), er også et forsvar for dyrs ret til liv og en human behandling.
  Døden og selvmordet dukker også af og til op i forfatterskabet, eksempelvis i ungdomsnovellen Marg, "Døden" (1926), og den senere novelle Zende be gur (1930, "Levende begravet"), og Hedâyat begik selvmord i Paris.
  En stor del af Sâdeq Hedâyats værker er oversat til europæiske sprog. På dansk findes også Jakob Poulsens oversættelse af udvalgte noveller, Sadeq Hedayat – Levende begravet, Forlaget Vandkunsten, 2015 samt en nyoversættelse af ovennævnte Buf-e kur, Den blinde ugle, af Shadi Bazeghi, OVO Press, 2023.
  https://referenceworks.brillonline.com/entries/encyclopaedia-iranica-online/hedayat-sadeq-COM_2953?s.num=0&s.rows=20&s.f.s2_parent=s.f.book.encyclopaedia-iranica-online&s.q=Sadiq+Hidayat
  Læs mere i Den Store Danske